Martin Gran

Martin Yngvar Gran (født 13. september 1917 i Enebakk, død 16. mai 2004) var en norsk offiser i Luftforsvaret. For sin innsats under andre verdenskrig ble han tildelt Krigskorset med sverd, Norges høyeste utmerkelse.

Krigsinnsats 
Gran deltok etter det tyske angrepet på Norge 9. april 1940 i kampen mot okkupasjonsstyrkene. Den 7. juni 1940 forlot han Tromsø ombord HMS «Devonshire», den britiske krysseren som evakuerte kong Haakon og norske regjeringen til Storbritannia. Gran ble sendt til Canada der han fra 1940 til 1941 gjennomgikk flyskole ved Little Norway utenfor Toronto. Han ble utdannet jagerflyver og fløy i løpet av krigsårene 345 operative tokt med Spitfire. Under den allierte invasjonen i Frankrike ble Gran sjef for 331 (N) Squadron.

Etter krigen 
Etter andre verdenskrig gjennomførte Gran i årene 1945 til 1946 RAF Staff College. Fra 1947 til 1949 var han flyger i Braathens før han vendte tilbake til Forsvaret. I Luftforsvaret ble Gran sjef for 332 skvadron og 337 skvadron. Han ble oberstløytnant i 1953 og oberst i 1963. I 1963 var han ved Forsvarets høgskole og han ble samme år sjef for Operasjonsstaben i Luftforsvaret. De siste årene av sin karriere i Forsvaret, fra 1968 til 1977, var han stasjonssjef ved Luftforsvarets stasjon Mågerø.

Fra 1964 til 1969 var Gran formann i Norsk Aero Klubb.

Utmerkelser 
I statsråd 9. mars 1945 ble major Martin Gran tildelt Krigskorset med sverd «for fra 15/6-1944 til 31/1-1945 på en fremrakende måte å ha ledet 331 (N) Squadron under 134 operasjonsflygninger. I denne tid har avdelingen skutt ned 33 tyske fly samt ødelagt store mengder materiell på bakken. Majorens personlige score er 9 nedskutte fly.»

Gran ble også tildelt St. Olavsmedaljen med ekegren , Krigsmedaljen og Deltagermedaljen med rosett og Haakon VIIs 70-årsmedalje. Han ble tildelt den franske Croix de Guerre med palme og mottok de britiske utmerkelsene Distinguished Flying Cross med to barrer, 1939–1945 Star og Air Crew Europe Star med barre.

Referanser 

Offiserer i Luftforsvaret
Krigskorset
St. Olavsmedaljen med ekegren
Krigsmedaljen
Deltagermedaljen
1939-1945 Star
Haakon VIIs 70-årsmedalje
Distinguished Flying Cross
Croix de Guerre (Frankrike)
Norske flyvere fra andre verdenskrig
Norske flyveress
Personer ved Little Norway